
5. Dėl Lietuvos Respublikos žyminio mokesčio įstatymo 3 straipsnio 1 dalies 23 punkto pakeitimo įstatymo projekto (Nr. P–1797(2) ir Lietuvos Respublikos fizinių asmenų pajamų mokesčio laikinojo įstatymo 33, 35 straipsnių pakeitimo įstatymo projekto (Nr. P–1796(2)


1. Atsižvelgiant į tai, kad nuo 2001 m. įsigaliojus Lietuvos Respublikos Seimo 2000 m. birželio 13 d. priimtam Rinkliavų įstatymui Nr. VIII–1725 neteks galios Lietuvos Respublikos žyminio mokesčio įstatymas, taip pat į tai, kad pagal Rinkliavų įstatymo nuostatas konkretų valstybės rinkliavos (vietoj žyminio mokesčio) objektų sąrašą nustatys Lietuvos Respublikos Vyriausybė ir siūlomos įstatymo pataisų nuostatos galėtų būti įgyvendintos rengiant atitinkamą Vyriausybės nutarimo projektą, nepritarti Lietuvos Respublikos žyminio mokesčio įstatymo 3 straipsnio 1 dalies 23 punkto pakeitimo įstatymo projekto (Nr. P–1797(2) nuostatoms ir pasiūlyti Lietuvos Respublikos Seimui šio įstatymo projekto nesvarstyti.
2. Atsižvelgiant į tai, kad problemas dėl gyventojų pajamų už parduodamas miško gėrybes apmokestinimo būtų galima išspręsti suvienodinus šių pajamų apmokestinimą su gyventojų pajamų už parduotą turtą apmokestinimu (ši nuostata taikytina nuo 2001 m.), t.y. Fizinių asmenų pajamų mokesčio laikinojo įstatymo 33 straipsnio 4 dalyje nustačius, kad taikant 5 procentų fizinių asmenų pajamų mokesčio tarifą būtų apmokestinamos tik gyventojų pajamos už parduodamas miško gėrybes, viršijančios šio įstatymo 35 straipsnio 10 punkte nustatytą dydį – 1 PNM per mėnesį (šį punktą taip pat reikėtų atitinkamai papildyti nuostata dėl pajamų už parduodamas miško gėrybes), taip pat į tai, kad priėmus teikiamą įstatymo pakeitimą savivaldybių pajamos sumažėtų apie 175 tūkst. litų, nepritarti Lietuvos Respublikos fizinių asmenų pajamų mokesčio laikinojo įstatymo 33, 35 straipsnių pakeitimo įstatymo projekto (Nr. P–1796(2) nuostatoms, pagal kurias pajamų mokesčiu būtų neapmokestinamos visos gyventojų pajamos, gautos už parduodamas miško gėrybes, ir pasiūlyti Lietuvos Respublikos Seimui šio įstatymo projekto nesvarstyti.
Pažymėtina ir tai, kad kartu su Lietuvos Respublikos fizinių asmenų pajamų mokesčio laikinojo įstatymo 33, 35 straipsnių pakeitimo įstatymo projektu (Nr. P–1796(2)  (jame numatytų nuostatų įgyvendinimas sumažintų savivaldybių biudžetų pajamas) turėtų būti teikiamos ir Lietuvos Respublikos 2000 metų valstybės biudžeto ir savivaldybių biudžetų finansinių rodiklių patvirtinimo įstatymo pakeitimo įstatymo projektas.
3. Apie šias Lietuvos Respublikos Vyriausybės nuostatas informuoti Lietuvos Respublikos Seimą.

